Broj: 711-I-246-M-12/19-04-8

Zagreb, 1. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Marina Mandarića, gradonačelnika Grada Đakovo,** za davanjem mišljenja Povjerenstva, na 37. sjednici, održanoj 1. veljače 2019.g., daje sljedeće

**MIŠLJENJE**

1. **Sukladno odredbama ZSSI-a nema zapreke da Grad Đakovo stupi u poslovni odnos sa Zagrebačkom bankom d.d., u kojoj je dužnosnik Marin Mandarić, gradonačelnik Grada Đakova bio u radnom odnosu prije stupanja na navedenu dužnost i s kojom ima potpisan sporazum o pravu povratka na rad nakon prestanka obnašanja dužnosti, pod uvjetom da Grad Đakovo prikupi ponude najmanje tri poslovne banke te ukoliko ponuda Zagrebačke banke d.d. bude ekonomski najpovoljnija ponuda.**
2. **Ukazuje se dužnosniku Marinu Mandariću da se u cilju zaštite vlastite vjerodostojnosti te očuvanja povjerenja građana u tijela javne vlasti, kao i otklanjanja svake sumnje da je koristio dužnost gradonačelnika Grada Đakova radi postizanja probitka Zagrebačke banke d.d., izuzme od svakog, pa i posrednog, sudjelovanja u postupka odabira poslovne banke u kojoj će Grad Đakovo otvoriti račun, vršiti platne transakcije ili se kreditno zadužiti, kao i od potpisivanja ugovora sa Zagrebačkom bankom d.d., te da za isto ovlasti svog zamjenika. Dužnosnik se nadalje upućuje da obavijesti Gradsko vijeće Grada Đakova o prethodnom radnom odnosu u Zagrebačkoj banci d.d., kao i sklopljenom sporazumu o pravu povratka na rad u istu nakon prestanka obnašanja dužnosti.**

Obrazloženje

Zahtjev za davanjem mišljenja Povjerenstva podnio je dužnosnik Marin Mandarić, gradonačelnika Grada Đakova. U knjigama ulazne pošte zahtjev je zaprimljen pod poslovnim brojem: 711-U-501-M-12/19-01-1, dana 24. siječnja 2019.g., povodom kojeg se vodi predmet broj M-12/19.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu navedenog Zakona, stoga je i Marin Mandarić povodom obnašanja dužnosti gradonačelnika Grada Đakova, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da je prije stupanja na dužnost bio zaposlen u Zagrebačkoj banci d.d., u poslovnici Đakovo, na radnom mjestu Voditelja poslovnog odnosa poduzetničkog bankarstva. S obzirom da se Grad Đakovo ove godine namjerava zadužiti kod poslovne banke ili izvršiti refinanciranje postojećeg kredita, dužnosnik od Povjerenstva traži mišljenje postoji li sukob interesa ukoliko Grad Đakovo otvori poslovni račun, vrši platne transakcije ili se kreditno zaduži u Zagrebačkoj banci d.d. Zagreb čiji je dužnosnik bio zaposlenik prije stupanja na dužnost.

Na dodatni zahtjev Povjerenstva dužnosnik je dana 29. siječnja 2019.g. dostavio Sporazum o prestanku Ugovora o radu u Zagrebačkoj banci d.d. sklopljen 12. lipnja 2017.g. između dužnosnika i Zagrebačke banke d.d. Člankom 1. predmetnog Ugovora stranke su sporazumno utvrdile da su sklopile ugovor o radu radi obavljanja poslova razine zanimanja stariji voditelj poslovnog odnosa poduzetničkog bankarstva na neodređeno vrijeme. Člankom 2. stranke su suglasno utvrdile da je Radnik obavijestio Banku da je izabran na dužnost gradonačelnika Grada Đakovo te da će predmetnu dužnost započeti obavljati u profesionalnom statusu s danom 12. lipnja 2017.g. Iz navedenog razloga Ugovor o radu iz članka 1. ovog Sporazuma raskinut je s danom 12. lipnja 2017.g. te je s navedenim danom prestao radni odnos Radnika u Banci. Člankom 3. predmetnog Sporazuma ugovoreno je da **Radnik ima pravo povratka na rad u Banku**, sklapanjem ugovora o radu za poslove na kojima je radio prije obnašanja dužnosti iz članka 1. istog Sporazuma ili za druge odgovarajuće poslove koji su podudarni njegovim kompetencijama, stupnju stručne spreme i radnom iskustvu, ako odmah po prestanku obnašanja dužnosti Radnik nije imenovan na istu ili bilo koju drugu dužnost obuhvaćenu Zakonom o obvezama i pravim državnih dužnosnika.

Člankom 5. ZSSI-a stavcima 1. i 2. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Dužnosnici su osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 17. stavkom 1. ZSSI-om zabranjeno stupanje u poslovne odnose između poslovnih subjekata u kojima dužnosnik ima 0,5% ili više udjela u vlasništvu i tijela javne vlasti u kojem dužnosnik obnaša dužnost.

Uvidom u izvješće o imovinskom stanju koje je dužnosnik Marin Mandarić podnio 11. srpnja 2017.g. povodom početka obnašanja dužnosti gradonačelnika Grada Đakovo utvrđeno je da je dužnosnik u dijelu podataka o poslovnim udjelima, dionicama i vrijednosnim papirima naveo da nema poslovnih udjela ni dionica niti u jednom trgovačkom društvu.

S obzirom da dužnosnik Marin Mandarić nema poslovnih udjela u Zagrebačkoj banci d.d., u konkretnom slučaju ne dolazi do primjene zabrana iz članka 17. stavka 1. ZSSI-a te Grad Đakovo može stupiti u poslovni odnos s navedenom poslovnom bankom.

Povjerenstvo, međutim, ističe da se dužnosnici u obnašanju javnih dužnosti moraju pridržavati načela obnašanja javnih dužnosti propisanih člankom 5. ZSSI-a koja ih obvezuju na savjesno, odgovorno i nepristrano postupanje te očuvanje vlastite vjerodostojnosti, kao i očuvanje povjerenja građana u tijela javne vlasti. Istim člankom propisano je da dužnosnici ne smiju koristiti javnu dužnost radi postizanja probitka osobe koja je s njima povezana. S obzirom da je dužnosnik Marin Mandarić prije stupanja na dužnost gradonačelnika Grada Đakova bio zaposlen u Zagrebačkoj banci d.d. te da je s istom sklopio sporazum sukladno kojem ima pravo na povratak na rad u istu nakon prestanka obnašanja dužnosti, Povjerenstvo tumači da se povodom navedenih okolnosti Zagrebačka banka d.d. smatra pravnom osobom s kojom je dužnosnik interesno povezan. Slijedom navedenoga, u cilju postupanja u skladu s načelima obnašanja javnih dužnosti te otklanjanja sumnje da je dužnosnik koristio dužnost gradonačelnika Grada Đakovo radi postizanja probitka poslovnog subjekta s kojim je interesno povezan te kako ne bi došlo do povrede neke druge odredbe ZSSI-a, Povjerenstvo upućuje Grad Đakovo da prikupi ponude najmanje tri poslovne banke te da stupi u poslovni odnos sa Zagrebačkom bankom d.d. samo ukoliko ponuda iste bude ekonomski najpovoljnija ponuda.

Također, upućuje se dužnosnik Marin Mandarić da se izuzme od svakog, pa i posrednog sudjelovanja u postupku odabira poslovne banke koja će pružati svoje usluge Gradu Đakovu, a posebice od potpisivanja ugovora s navedenim poslovnim subjektom, te da za navedene poslove ovlasti svog zamjenika. Nadalje, u cilju osiguranja transparentnog postupanja, kao i zbog potrebe povećane kontrole nad postupkom odabira poslovne banke zbog povezanosti dužnosnika s jednim od ponuditelja, Povjerenstvo je uputilo dužnosnika Marina Mandarića da o ranijem poslovnom odnosu sa Zagrebačkom bankom d.d. te o sklopljenom sporazumu o pravu povratka na rad u istu, obavijesti članove Gradskog vijeća Grada Đakova.

Slijedom svega navedenog, Povjerenstvo je donijelo mišljenje kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Marin Mandarić, elektronička dostava

2. Objava na internetskoj stranici Povjerenstva

3. Pismohrana